नेपाली टिम चौथो स्थानमा
नेपाली टिमले विश्व र्‍याफ्टिङ च्याम्पियनसिपमा हेड–टु–हेडमा चौथो स्थान हात पारेको छ । जापानको योसिनो नदीमा भइरहेको च्याम्पियनसिपमा शुक्रबार प्रतिस्पर्धा गरेको नेपाली टिमले अर्को स्पर्धा स्प्रिन्ट भने ११ औं स्थानमा रहँदै टुंग्यायो ।
काठमाडौं — नेपाली टिमले विश्व र्‍याफ्टिङ च्याम्पियनसिपमा हेड–टु–हेडमा चौथो स्थान हात पारेको छ । जापानको योसिनो नदीमा भइरहेको च्याम्पियनसिपमा शुक्रबार प्रतिस्पर्धा गरेको नेपाली टिमले अर्को स्पर्धा स्प्रिन्ट भने ११ औं स्थानमा रहँदै टुंग्यायो ।पुरुषतर्फ खुला स्पर्धामा सहभागी नेपाल हेड–टु–हेडमा सेमिफाइनलसम्म पुगेको थियो । सेमिमफाइनलमा विश्व नम्बर १ टिम ब्राजिलसँग पराजित भएपछि नेपालले कांस्य पदकका लागि प्रतिस्पर्धा गर्ने अवसर पायो । तर नेपालले कठिन चुनौती दिए पनि अनुभवको फाइदा लिँदै बेलायतले कांस्य पदक जित्यो । यसमा ब्राजिलले स्वर्ण र आयोजक जापानले रजत पदक जितेका थिए । नेपालले पहिलो चरणमा जर्मनी र क्वाटरफाइनलमा अस्ट्रेलियालाई हराएको थियो ।पहिलोपल्ट विश्व च्याम्पियनसिपमा सहभागी नेपाली टिमको पहिलो स्पर्धा भने स्प्रिन्ट रह्यो । ‘हाम्रा सबै खेलाडी पहिलोपल्ट अन्तर्राष्ट्रिय प्रतियोगितामा सहभागी भएकाले केही गाह्रो भयो । त्यसैले ११ औं स्थानमा रह्यौं,’ नेपाली टिमका प्रशिक्षक राजीव चन्दले जापानबाट भने । यसमा ब्राजिलले स्वर्ण, जापानले रजत र जर्मनीले कांस्य जिते । दुवै स्पर्धामा १७–१७ टिमले प्रतिस्पर्धा गरेका थिए ।हिमालयन रिभर गाइड एसोसिएसन अफ नेपालको व्यवस्थानमा विश्व च्याम्पियनसिपमा ऐतिहासिक सहभागितामा नेपालले आइतबार स्लालोम र अन्तिम दिन सोमबार डाउन–रिभरमा प्रतिस्पर्धा गर्नेछ । दुवैमा पदकसम्म पुग्नसक्ने सम्भावना रहेको उल्लेख गर्दै अर्का प्रशिक्षक विष्णु गुरुङले भने, ‘पहिलो सहभागिताको पहिलो दिन नै चौथो स्थानसम्म पुग्नु धेरै राम्रो हो । त्यसपछि च्याम्पियनसिपमा नेपालप्रति धेरै टिम सचेत भएका छन् । क्षमताअनुसार राम्रो गर्न सके हामी पदक जित्ने लक्ष्य प्राप्त गर्नेछौं ।’ चारै स्पर्धाको समग्र प्रदर्शनका आधारमा पनि अगाडि बढ्ने अवसर नेपाललाई छ ।